Vroue terug in hof oor 'onwettige aborsies' - Maroela Media
Vroue terug in hof oor 'onwettige aborsies'
Die twee vroue wat daarvan beskuldig word dat hulle talle onwettige aborsies uitgevoer en van die fetusse ontslae geraak het, sal Donderdag weer in die Port Elizabeth-landdroshof verskyn.
Lulama Cabela, 'n geregistreerde verpleegster en haar beweerde ontvangsdame, Babalwa Cabela, is in Februarie in hegtenis geneem en staan tereg op 25 aanklagte van verberging van geboorte. Die vroue is tans op borgtog van R5 000 elk vrygelaat.
Hul inhegtenisneming het gekom ná 'n polisieondersoek na onwettige aborsies in die Nelson Mandelabaai-gebied. Die staat het nie by 'n vroeëre hofverskyning die vroue se aansoek om borgtog teengestaan nie en het gesê die aanklagte teen hulle is 'n skedule 1-oortreding.
'n Verklaring van die ondersoekbeampte in die saak het vroeër onthul hoe hy 'n kliniek in Port Elizabeth se sakesentrum deursoek het en in 'n vrieskas op rooi sakke met gevriesde fetusse afgekom het. Hy het ook op medisyne, toerusting en dokumentasie wat met aborsies verband hou, beslag gelê.
Die polisie het talle fetusse in die kisvrieskas ontdek waarvan 25 ten volle ontwikkel was. Die polisie het gesê hul ondersoek het gevolg nadat hulle klagtes van 'n hospitaal ontvang het wat pasiënte behandel het nadat hulle komplikasies ervaar het weens onwettige aborsies.